次韵子瞻贈王定國
作者：黄庭堅
朝代：宋

paragraphs: 遠志作小草，蛙衣生陵屯。
但爲居移氣，其實何足言。
名下難爲人，醜好隨手翻。
百年炊未熟，一垤蟻追奔。
夏日蓬山永，戎葵茂牆藩。
王子吐佳句，如繭絲出盆。
風姿極灑落，雲氣畫罍樽。
屬有補衮章，自當寵頻煩。
鄙夫無他能，上車問寒溫。
惟思窮山去，抱犢長兒孫。